Parlamentarii nu renunță la ideea de a-și acorda pensii speciale – comisia de statut a avizat favorabil modificările cerute de președintele Klaus Iohannis.

Șeful statului a refuzat să promulge legea în varianta inițială și a retrimis-o la Parlament.

Potrivit modificărilor, vor beneficia de pensii speciale aleșii care au cel puțin 1 an de mandat. În schimb, nu vor primi bani în plus cei condamnați pentru fapte de corupție în timpul exercitării funcției de parlamentar.

Chiar dacă PNL a votat în comisie pentru , în plen parlamentarii opoziției susțin că vor respinge legea.

Comisia pentru Statut a stabilit că fiecare parlamentar poate beneficia de pensie specială, dacă are cel puțin un an de vechime în Legislativ – și nu 6 luni cum era iniţial.

Vor încasa pensii numai aleșii care au împlinit vârsta de pensionare. Dacă decid însă să mai candideze, vor primi doar salariul de parlamentar.

Cuantumul pensiei a rămas acelaşi – adică 0,55% din indemnizația lunară. Asta înseamnă că senatorii și deputații care au 3 mandate consecutive pot încasa până la 4 mii de lei.

Membru în comisia de statut, deputatul PNL Mircea Toader a aprobat în Comisie reexaminarea pensiilor pentru aleşi, dar în plen va vota împotrivă.

Chiar dacă președintele cerea cA aleșii care au fost declarați incompatibili de Agenția de Integritate să nu primească pensii speciale, membrii comisiei nu au ținut cont de acest lucru. Ei primesc alte sancțiuni – este explicația deputatului Mircea Toader.

Ședința comisiei nu a fost publică, raportul final asupra proiectului fiind înregistrat direct pe site-ul Camerei Deputaților. L-am întrebat pe senatorul PSD Sebastian Grapă – unul dintre membrii comisiei – de ce parlamentarii s-au reunit în secret: ”nu fac astfel de afirmații”, a fost răspunsul parlamentarului.

Raportul urmează să fie votat în următoarea ședință a plenului reunit.